9.12.2022
EL
Επίσημη Εφημερίδα της Ευρωπαϊκής Ένωσης
L 317/145
(20)
Ως εκ τούτου, οι κατευθυντήριες αρχές θα πρέπει να καλύπτουν την ανάπτυξη, τη χρήση και τη διαχείριση επιχειρηματικών πρακτικών, διαδικασιών και δεξιοτήτων σε όλα τα επίπεδα της κοινωνίας στον ιδιωτικό και τον δημόσιο τομέα που συμμετέχουν στην αξιοποίηση της γνώσης.
Το εν λόγω νέο πεδίο εφαρμογής απαιτεί από τους υπευθύνους χάραξης πολιτικής να εναρμονίσουν αναλόγως τους στόχους πολιτικής τους και να εφαρμόσουν νέες προσεγγίσεις που είναι αναγκαίες για την αξιοποίηση της γνώσης.
Οι εν λόγω κατευθυντήριες αρχές έχουν ως στόχο να βοηθήσουν τους υπευθύνους χάραξης πολιτικής στα κράτη μέλη να πληρούν τις εν λόγω προϋποθέσεις.
(21)
Ως εκ τούτου, οι κατευθυντήριες αρχές της παρούσας σύστασης θα πρέπει να ενδιαφέρουν πρωτοβουλίες πολιτικής που απευθύνονται σε όλες τις κατηγορίες φορέων του οικοσυστήματος που συμμετέχουν σε δραστηριότητες Ε&Κ, όπως: — ακαδημαϊκά ιδρύματα, πανεπιστήμια και άλλα ιδρύματα τριτοβάθμιας εκπαίδευσης, οργανισμούς έρευνας, καινοτομίας και τεχνολογίας και άλλους δημόσιους ερευνητικούς οργανισμούς, ακαδημίες και επιστημονικές εταιρείες και διακυβερνητικές πρωτοβουλίες και δίκτυα, όπως το Eureka· — οργανώσεις της κοινωνίας των πολιτών, συμπεριλαμβανομένων οργανώσεων πολιτών και μη κυβερνητικών οργανώσεων· — ιδιώτες επενδυτές και χρηματοδοτικούς και επενδυτικούς οργανισμούς, συμπεριλαμβανομένων ιδρυμάτων και φιλανθρωπικών οργανώσεων· — μεμονωμένα άτομα, όπως δημιουργούς καινοτομίας, επιχειρηματίες, ερευνητές, επιστήμονες, εκπαιδευτικούς και σπουδαστές· — τη βιομηχανία, συμπεριλαμβανομένων των μικρών και μεσαίων επιχειρήσεων (ΜΜΕ), των νεοφυών επιχειρήσεων, των τεχνοβλαστών, των επεκτεινόμενων επιχειρήσεων και των κοινωνικών επιχειρήσεων· — ενδιάμεσους, όπως επαγγελματίες του τομέα μεταφοράς γνώσης και τεχνολογίας, εκκολαπτήρια επιχειρήσεων, επιστημονικά πάρκα, ενωσιακούς, εθνικούς και περιφερειακούς κόμβους και συσπειρώσεις καινοτομίας, εμπειρογνώμονες ΔΙ, συμβούλους και επαγγελματίες υποστήριξης της καινοτομίας, ομάδες επιστημονικής επικοινωνίας και συμμετοχής σε πολιτικές, οργανισμούς παροχής γνώσεων σε θέματα πολιτικής/επιστημονικών συμβουλών και επαγγελματίες του τομέα συμμετοχής των πολιτών· — εθνικές, περιφερειακές και τοπικές αρχές και φορείς χάραξης πολιτικής· — ιδιωτικούς ερευνητικούς οργανισμούς, δημόσιους και ιδιωτικούς παρόχους υπηρεσιών, όπως νοσοκομεία, παρόχους δημόσιων μεταφορών και παρόχους ενέργειας· — ερευνητικές υποδομές, τεχνολογικές υποδομές και άλλες εγκαταστάσεις και δίκτυα που υποστηρίζουν δραστηριότητες Ε&Κ· — οργανισμούς τυποποίησης.
(22)
Οι κατευθυντήριες αρχές θα πρέπει να διατυπώνονται κατά τρόπο ώστε να έχουν εφαρμογή σε όλες ή στις περισσότερες από τις κατηγορίες που απαριθμούνται στην αιτιολογική σκέψη 21.
Η εφαρμογή των κατευθυντήριων αρχών θα πρέπει να προσαρμόζεται στους στοχευόμενους φορείς μέσω εγγράφων κώδικα ορθής πρακτικής, δηλαδή ενός κώδικα ορθής πρακτικής για την έξυπνη χρήση της ΙΔ και κώδικα ορθής πρακτικής για τους ερευνητές στον τομέα της τυποποίησης.
Εάν χρειαστεί, θα μπορούσαν να δημιουργηθούν από κοινού με τους συμφεροντούχους και άλλα σχετικά έγγραφα κωδίκων ορθής πρακτικής.
(23)
Οι κατευθυντήριες αρχές δεν θα πρέπει να είναι δεσμευτικές.
Η εφαρμογή τους θα πρέπει να σέβεται το διεθνές, το ενωσιακό και το εθνικό δίκαιο και θα πρέπει να λαμβάνονται υπόψη στις προσπάθειες να καταστεί το ενωσιακό νομικό πλαίσιο υποστηρικτικό της αξιοποίησης της γνώσης.
Οι κατευθυντήριες αρχές θα πρέπει να εφαρμόζονται με σκοπό την ευρύτερη δυνατή κοινωνική χρήση, συμπεριλαμβανομένης της συμβολής στη βιώσιμη κοινωνία σύμφωνα με τις κατευθυντήριες γραμμές της Ένωσης για την αντιμετώπιση των εξωτερικών παρεμβάσεων στην Ε&Κ (14).
Όπου είναι δυνατό και ανάλογα με το πλαίσιο, οι δραστηριότητες αξιοποίησης θα πρέπει να λαμβάνουν υπόψη τις ανάγκες της κοινωνίας και τα οφέλη για αυτήν, πέραν από τους παραδοσιακούς παράγοντες που επηρεάζουν το κέρδος.
Ένα παράδειγμα είναι η κοινωνικά υπεύθυνη αδειοδότηση, βάσει της οποίας η αδειοδότηση των περιουσιακών στοιχείων διανοητικής ιδιοκτησίας θα πρέπει να διασφαλίζει ότι ο καθορισμός της τιμής των τελικών προϊόντων και υπηρεσιών δεν υπονομεύει την προσβασιμότητα.
Οι κατευθυντήριες αρχές θα πρέπει να εστιάζονται στη μεγιστοποίηση της αξίας των επενδύσεων Ε&Κ πέραν της παραδοσιακής μεταφοράς γνώσεων και στη συμμετοχή όλων των παραγόντων στο οικοσύστημα Ε&Κ.
(24)
Η αξιοποίηση της γνώσης είναι μια σύνθετη διαδικασία που απαιτεί σημαντικούς πόρους για να εξασφαλιστεί ότι αναπτύσσεται και διατηρείται στην Ένωση το αναγκαίο φάσμα δεξιοτήτων και η ικανότητα κλιμάκωσης.
Θα απαιτήσει συνέχιση και κλιμάκωση των επενδύσεων για την ανάπτυξη επαγγελματιών και διαμεσολαβητών στη μεταφορά και μεσιτεία γνώσης, οι οποίοι ενεργούν ως ενδιάμεσοι μεταξύ των σχετικών φορέων Ε&Κ.
Είναι ιδιαίτερα σημαντικό να ενθαρρυνθούν οι ΜΜΕ να συμμετέχουν μέσω ισχυρών εθνικών και περιφερειακών οικοσυστημάτων καινοτομίας.
Επιπλέον, θα πρέπει να ενθαρρυνθεί η προορατικότητα σε νεοφυείς και επεκτεινόμενες επιχειρήσεις όλων των μεγεθών και οι βιομηχανικοί εταίροι θα πρέπει να πεισθούν να είναι ανοικτοί στην ανάληψη κινδύνων,
(14) Ευρωπαϊκή Επιτροπή, Γενική Διεύθυνση Έρευνας και Καινοτομίας, Tackling R&I foreign interference: staff working document, Υπηρεσία Εκδόσεων, 2022.